cyanic-selkie/wikianc huggingface dataset:
Devon
It gebiet omfiemet sa’n 6700 km2 (it administrative greefskip is in bytsje lytser) en hat goed in miljoen ynwenners, dêr't 704.493 fan yn it administrative greefskip wenje. De haadstêd is Exeter.
Koarte skiednis
Tiidgenoat William fan Malmesbury skriuwt dat Britten en Saksen lykweardich wiene yn it Exeter fan 927, mar dat kening Athelstan fan Wesseks doe de Britten út Exeter ferdreaun hat. De rivier Tamar waard de grins mei Cornwall yn 936. Ofgeande op plaknammen en tsjerkeynwijingen liket it derop dat de Britten net fier fuort ferdreaun binne en letter ek weromkaam binne, want in skoftke letter hie Exeter in stedsdiel mei de namme "Britayne" dat oant koartlyn ta bestien hat.
In protte plaknammen yn Devon befetsje it wurd "combe" (b.g. Ilfracombe). Dat wurd komt út de Brittoanske (Keltysk) taal en betsjut itselse as it Welske wurd "cwm". Ek typysk foar Devon is it wurd "tor", ek út it Brittoansk, en te fergelykjen mei it Welske "twr". Beide wurden wurde ek fûn yn oanswettende greefskippen, mar net sa faak. Oare plaknammen komme fan it Aldingelsk en in stikmannich ek út it Noarsk. Devon syn plaknammen hawwe in soad fan dy yn west Somerset en eastlik Cornwall dy't beide part wiene fan it âlde kenynkryk "Dumnonia".
Ellemieke Vermolen
Karriêre
Fan septimber 2002 ôf presintearre Vermolen it spulprogramma Puzzeltijd, op RTL 4. Yn maart 2003 stapte se oer nei SBS, dêr't se ferskate programma's presintearre, wêrûnder Klussen en Wonen, Exclusief en Mama, Ik Heb Je Huis Verbouwd. Letter wie se ek te sjen yn Shownieuws en Huizenjacht.
Priveelibben
Vermolen troude yn 1998 mei muzykprodusint John Ewbank, mar dat houlik rûn in jier letter al op in skieding út. Yn 2006 hie hja in hoartsje in relaasje mei sjonger Jan Smit. Yn 2007 lei se it oan mei topkok Sergio Herman, mei wa't se op 11 septimber 2008 troude. Mei him hat se twa soannen, dy't berne binne yn 2009 en 2010.
Territoarium Alaska
Ferliening fan steatsstatus
In probleem dêrby wie dat de Republikeinske Partij neat foar in steatsstatus fan Alaska fielde, om't de befolking fan Alaska, sa wie de oertsjûging, altyd yn grutte mearderheid op 'e Demokratyske Partij stimme soe. De Republikeinen wiene wol foarstanner fan it ferlienen fan steatsstatus oan it Territoarium Hawaï, om't dat, sa tocht men doe, altyd wol Republikeinsk stimme soe. (Sûnt de 1980-er jierren binne dy foarsizzings persiis tsjinsteld útkommen, mei't Alaska in Republikeinsk bolwurk is, wylst Hawaï Demokratysk stimt.) Uteinlik gie it Amerikaanske Kongres op 7 july 1958 akkoart mei de opnimming fan Alaska yn 'e Amerikaanske Uny. Op 3 jannewaris 1959 waard Alaska sadwaande de 49e en foarlêste steat fan 'e Feriene Steaten (de 50e en lêste wie Hawaï, dat datselde jiers ek in steat waard).
Belis fan Dubrovnik
Skiednis
De artillerybesjittings troch it Joegoslavyske Folksleger fan 'e âlde stêd fan Dubrovnik, dy't op 'e Wrâlderfgoedlist fan 'e UNESCO stie, berikten har hichtepunt op 6 desimber 1991. Sa'n 11.000 gebouwen waarden dêrby ferwuostge of rûnen slimme skea op. It belis resultearre yn 'e dea fan 194 Kroätyske militêren en 82 oant 88 Kroätyske boargers, ûnder wa de dichter Milan Milišić. Oan 'e Joegoslavyske kant foelen yn 'e striid 165 deaden. Likernôch 15.000 Kroätyske boargers út 'e troch it Joegoslavyske Folksleger besette gebieten om Dubrovnik hinne, ûntflechten harren doarpen en sochten in feilich hinnekommen yn 'e stêd. Sa'n 16.000 minsken, foar in grut part deselden, waarden neitiid oer see út Dubrovnik evakuëarre. De stêd waard befoarriede troch flugge lytse boatsjes dy't troch de Joegoslavyske maritime blokkade hinne brieken, en letter troch in konfoai fan net-militêre skippen.
Prairie Island Yndianemienskip
De Prairie Island Yndianemienskip (Ingelsk: Prairie Island Indian Community) is in federaal erkende Yndiaanske stamme-organisaasje yn 'e Feriene Steaten, mei in eigen reservaat yn 'e steat Minnesota.
Boudewyn fan Hollân
Boudewyn wie in soan fan greve Durk VI fan Hollân en Sophia fan Rheineck en in broer fan greve Otto fan Bentheim en greve Floaris III fan Hollân. Foar't er biskop fan Utert waard, wie Boudewyn neffens guon boarnen aartsbiskop fan Bremen en kapelaan fan Hindrik de Liuw. As biskop fan Utert koe it greefskip Hollân syn macht yn Utert fersterkje. Under syn regear stride er mei hartoch Otto I fan Gelre oer de Feluwe en Sallân en mei de boarchgreven fan Grins en Coevorden. De oarloggen yn it Oersticht, dêr't boppedat de biskoplike goeden om it hoartsje plondere waarden, diene in grut berop op de finânsjes fan it bisdom.
Flodder (telefyzjesearje)
Untstean
De searje Flodder kaam fuort út 'e film Flodder, dy't yn 1986 in daverjend kommersjeel súkses wie. Yn 1992 waard in ferfolchfilm makke, Flodder in Amerika!, dy't ek tige súksesfol wie. Produsinten Dick Maas en Laurens Geels besleaten dêrop fierder fan harren súksesformule te profitearjen troch in komeedzjesearje foar op 'e tillefyzje te meitsjen. De produksje dêrfan waard yn novimber 1992 oankundige. Harren film- en tillefyzjestudio First Floor Features hie dêr doe in oerienkomst oer sletten mei Veronica, dat doedestiden ûnderdiel wie fan 'e Holland Media Groep.
Klassyk Hollywood
Klassyk Hollywood is in term dy't troch filmkritisy brûkt wurdt om te ferwizen nei de audiofisuële styl en oare produksjeskaaimerken fan 'e Amerikaanske filmyndustry fan Hollywood fan 'e 1910-er jierren oant de 1960-er jierren. It waard úteinlik de meast ynfloedrike filmstyl fan 'e hiele wrâld, foar't it yn omtrint 1965 oergie yn Nij Hollywood. Klassyk Hollywood wurdt ek wol Ald Hollywood of it Gouden Tiidrek fan Hollywood (Golden Age of Hollywood) neamd, omreden fan it grutte tal tige súksesfolle films dat yn dy perioade makke waard. Klassyk Hollywood wurdt benammen karakterisearre troch de kontinuïteitsmontaazje, dy't ek wol de 'ûnsichtbere styl' neamd wurdt. Neffens dat prinsipe hearre wurk en ynfloed fan regisseur, kameraregisseur, kameralju, filmeditors, en eltsenien dy't mar efter de kamera wurket, yn 'e film net sichtber te wêzen.
Produksje
It stjerresysteem wie in manear om filmstjerren te meitsjen. Dêrfoar gie men op 'e sneup nei jonge, talintearre akteurs of aktrises. Dy krigen dan faak in nije namme, fral as harren echte namme ûngewoan of bûtenlânsk klonk. Ek krigen se fan 'e filmstudio in nij imago oanmetten, oft dat no by harren wiere identiteit paste of net. Nei dûns-, aktear- en sjonglessen waarden se presintearre as de nije filmstjerren fan 'e oangeande filmstudio. Eins waarden se earder beoardiele op harren libbensstyl en imago as op harren akteartalint. Bekende foarbylden fan filmstjerren út 'e perioade fan Klassyk Hollywood binne Cary Grant (echte namme: Archie Leach) en Joan Crawford (echte namme: Lucille Fay LeSueur).
Jurriaan Andriessen
Biografy
Der binne mear as 200 troch Andriessen tekene behangselûntwerpen bekend. In grut oantal fan syn foarûntwerpen en tekeningen wurdt yn it Ryksprintekabinet bewarre. Jurriaen hie tsientallen learlingen en sette in tekenakadeemje op mei syn soan Christiaan. Syn learlingen wiene ûnder mear Jan Bulthuis, Wouter Johannes van Troostwijk, syn broer Anthony Andriessen, Hermanus Numan, Hendrik Voogd, Daniel Dupré en de grytman fan Haskerlân, Arent fan Glinstra. Frijwat unyk is in tekene deiboek dat in tiidrek fan tweintich jier beslacht.
Jan Pol (mole)
Tsjintwurdich is de mûne ynrjochte as museum, mar noch wol mealfeardich. Frijwillige mûnders litte de Jan Pol regelmjittich draaie.
Sasha Rionda
Karriêre
Nei't se yn 1997 mei tweintich jier emigrearre wie nei de Feriene Steaten, waard Rionda presintatrise fan it programma Zoom, op 'e tillefyzjestjoerder Cinecanal, wêryn't se kommende bioskoopfilms bespriek. Fan New York oant Los Angeles makke se efter-de-skermenreportaazjes op filmsets en hold se fraachpetearen mei filmstjerren as Halle Berry, Pierce Brosnan, Nicholas Cage, Susan Sarandon en Robin Williams. Yn dyselde snuorje wurke Rionda ek as gastpresintatrise fan in ôflevering fan 'e searje Wild on E!, fan 'e tillefyzjestjoerder E! Entertainment Network. Dêrby gie hja yn Austraalje te swimmen mei haaien, spile se cricket en ferkende se it pleatslike nachtlibben.
Rionda gie yn 2002 by CNN wei, en fêstige har yn Cincinnati, yn Ohio, dêr't se oant 2008 op 'e pleatslike tillefyzjestjoerder WKRC-TV as nijslêzeresse en ferslachjouster wurke by it Spaansktalige programma Nuestro Rincón, dat rjochte wie op 'e grutte Latino-mienskip yn dy omkriten. Hja wûn dêrmei grutte populariteit, en waard frege om yn regio fan Cincinnati letterlik hûnderten eveneminten te lieden. Foar Nuestro Rincón hold Rionda ek in fraachpetear mei de doetiidske presidint fan har heitelân Meksiko, Vicente Fox.
Ferhuzing
Ferhúzjen omfiemet ornaris it ynpakken fan al jins besittings, it oerbringen fan dy ynpakte besittings nei it nije adres, en it wer útpakken fan dy besittings om dêr de nije wente mei yn te rjochtsjen. Faak gripe minsken dy gelegenheid oan om in soad âld spul fuort te dwaan en/of om guon nije dingen oan te skaffen. By ferhuzings wurde faak lytsere besittings troch de ferhúzjenden en/of famylje en freonen sels nei de nije wente oerbrocht, mar foar de gruttere ynboel (kasten, tafels, stuollen, ensfh.) nimme de measte minsken in ferhúsbedriuw yn 'e earm, al wie it mar om't sokke dingen faak te grut binne om sels ûnskansearre te ferfieren. Wol is it by guon autoferhierbedriuwen mooglik om sels in bestelbus of in ferhúsbakje foar efter de auto te hieren, dêr't soks eventueel sels mei dien wurde kin.
Gernier
Besibbe wurden binne gernierker, dat synonym is mei gernier; it tiidwurd gernierkje, dat ferwiist nei it hawwen fan in lytsskalich lânboubedriuw mei de klam op it ferbouwen fan gewaaksen, of nei it hawwen fan in túnboubedriuw; gernierkerij of gerniersbedriuw dêr't in lytsskalich lânboubedriuw mei de klam op it ferbouwen fan gewaaksen of in túnboubedriuw mei oantsjutten wurdt; en gernierske, dat ferwiist nei in froulike gernier, of (faker) nei de frou fan in gernier.
Pieter Jan Leeuwerink
Nei syn spilerskarriêre wie Leeuwerink acht seizoenen lang wurksum as trainer by Alcom/Capelle, dat er letter ferruile foar Rijnmond Volleybal. Ek wie er trainer fan Jong Oranje.
Nanne Zwiep
Zwiep waard predikant yn Enschede yn 1929 en wie dêr in bekend persoan. Op snein 19 april 1942 ferklearre er yn de preek dat er tsjin it nasjonaalsosjalisme en de joadefervolging wie. De oare deis waard er arrestearre; nei't er fiif moannen ûnderfrege wie yn de finzenissen fan Arnhim en Amersfoart waard er nei Dachau transportearre. Nei twa moannen kamp stoar er op 24 novimber 1942.
Ta oantins fan Zwiep waard al op 1 maaie 1945 in scoutinggroep yn Ynskedee (Scouting Nanne Zwiep) nei him ferneamd.
Hilda Kanselaar
Libben wurk
Kanselaar foarme goed tsien jier in keunstnersduo mei Rijna Makkinga (1961). Tegearre makken se ûnder oaren de wurken Pilaren en De tol (1998) foar de gemeente Dongeradiel, as part fan in stedsfernijingsprojekt yn Dokkum, dêr't fia keunstwurken de skiednis fan de stêd sjen litten wurdt. Oare meidoggers oan dat projekt wiene it duo Groenewoud/Buij en Gerrit Terpstra.
Hørsholm (gemeente)
Hørsholm is in gemeente (Hørsholm kommune), op it Deenske eilân Sjælland yn de regio Haadstêd
Skiednis
De tsjerke fan Hørsholm is út 1832 en in ûntwerp fan Christian Frederik Hansen; it stiet op it plak fan it eardere kastiel.
Dowe-aaiekop
Libben
George Catlin makke dat jiers in twadde skilderij fan it opperhaad, wêrby't him twaris werjoech om it ferskil yn klaaiïng oan te jaan. In print fan dat skilderij, mei as titel Wi-jún-jon, Pigeon's Egg Head, Going to Washington, Returing to His House, waard tige populêr en rekke sels oare kant de Atlantyske Oseaan bekend, dêr't er yn 1853 ferskynde yn it Dútske tydskrift Die Gartenlaube. De ferhalen dy't Dowe-aaiekop oer syn reis nei Washington fertelde, waarden troch de oare Assiniboin alteast foar in part beskôge as optinksels, en yn 1872 kaam it opperhaad yn 'e âlderdom fan 76 jier oan syn ein doe't er troch guon fan syn folksgenoaten fermoarde waard foar syn swetserij fan en 'geliich' oer de blanke kultuer.
Dongynjeksje
thumb|Jarretank mei smelle slûfkoeters thumb|Jarretank mei brede slûfkoeters foar boulân thumb|Skreven mei jarre deryn makke troch slûfkoeters Dongynjeksje is it bedongjen fan lânbougrûn, it yn de grûn ynjektearjen fan dongjarre. Dêrmei wurdt it útspielen fan dong, it ferflechtigjen fan ammoniak en stankoerlêst tefoaren kaam. It besparret ek wurk, om't it net ûnderwurke hoecht te wurden. Yn Nederlân is it ferbean om jarre boppe de grûn te fersprieden, útsein as it binnen twa oeren ûnderwurke wurdt.
John Campbell, 9e hartoch fan Argyll
Houlik
Op 21 maart 1871 troude Campbell mei prinsesse Louise fan Saksen-Koburch-Gota, de fjirde dochter fan 'e Britske keninginne Fiktoaria. Dat wie de earste kears dat in Ingelske of Britske prinsesse in houlik oangie mei in Ingelsk of Britsk ûnderdien sûnt 1515, doe't Karel Brandon, 1e hartoch fan Suffolk mei Marije Tudor troude. Campbell en prinsesse Louise hiene in foarleafde foar de skiene keunsten gemien, mar likegoed wie harren houlik ûngelokkich en bleau it sûnder bern. In grut part fan 'e tiid húsmannen se op ferskillende plakken om. Ynstee rekke Campbell goed befreone mei lord Ronald Gower, Morton Fullerton en de Maurice Talvande, greve fan Mauny Talvande, fan wa't bekend wie of geroften giene dat se homoseksueel of biseksueel wiene. Dat brocht yn 'e Londenske beau monde geroften op gong dat ek Campbell nei dy kant ta oerhong. Dêrfan bestiet lykwols gjin trochslachjaand bewiis.
Gûverneur-generaalskip
Sûnder mis fanwegen syn keninklike famyljekonneksjes waard Campbell yn 1878 oansteld as de fjirde Britske gûverneur-generaal fan 'e Kanadeeske Konfederaasje. Oare kant de Atlantyske Oseaan ûntstie oan 'e iene kant grutte opwining oer it feit dat der foar it earst in lid fan 'e keninklike famylje by it koloniale bestjoer belutsen wurde soe, mar oan 'e oare kant wie benammen de parse benaud foar it oplizzen fan Britske rangen en stannen yn 'e folle egalitêrdere Kanadeeske maatskippij. Dy eangstme waard yn 't earstoan noch oanboaze troch in rige fersinnen en misbegripen, mar úteinlik bliek der neat fan oan te wêzen. Sterker noch, Campbell en de frou wiene minder strang yn 'e omgong as harren foargongers, sa't se merke lieten op 'e reedryd- en slidefeesten, bals, diners en oare steatsgelegenheden wêrby't sy as gasthear en gastfrou fungearren.
Bad Dürkheim (Landkreis)
De lânkring Bad Dürkheim is in distrikt yn it suden fan it Dútske bûnslân Rynlân-Palts. Haadstêd is de ferbânsfrije stêd Bad Dürkheim, de gemeente mei de measte ynwenners yn de lânkring is de ferbânsfrije gemeente Haßloch.
Geografy
De lânkring Bad Dürkheim leit yn de Palts tusken Ludwigshafen am Rhein yn it easten en Kaiserslautern yn it wêst. It westlike diel fan de lânkring leit foar in part yn it Pfälzerwald, it eastlike diel heart noch by de Boppe-Rynske Leechflakte, it midden foarmet diel fan it heuvellân oan de Dútske Wynrûte, dy't fan it noarden nei it suden oer in lingte fan goed 30 kilometer troch de lânkring rint.
Simcoemar
Geografy
De Simcoemar leit likernôch midden op 'e lâningte dy't de Georgiaanske Baai, in ûnderdiel fan 'e Hueronmar, yn it noardwesten, skiedt fan 'e Ontariomar yn it suden. Dêrmei makket de Simcoemar diel út fan it stelsel fan oerflaktewetters dat de Grutte Marren fan Noard-Amearika foarmet. De Simcoemar mjit op it langste punt 30 km fan noard nei súd, en op it breedste punt 25 km fan east nei west. Mei in oerflak fan 722 km² is it de op trije nei grutste mar dy't folslein yn 'e provinsje Ontario leit, nei de Nipigon-mar, Lac Seul en de Nipissing-mar. It djiptegemiddelde is 15 m, mei in djipste punt op 41 m ûnder it wetteroerflak. De mar hat in wetterfolume fan 11,6 km³.
Noarmen en wearden
Wearden
Wearden binne ideälen en motiven dy't in maatskippij of in groep binnen in maatskippij beskôget as wurdich om neistribbe te wurden. It binne, koartsein, opfettings oer wat winsklik is, benammen oangeande minsklik hâlden en dragen. Der binne twa soarten wearden. Yn it foarste plak binne der yntrinsike wearden, dy't neistribbe wurde om't se in etyske jildigens hawwe dy't fêststiet. Foarbylden binne: frijheid en rjochtfeardichheid. Dêrnjonken besteane ek ynstrumintele wearden, dy't troch beskate persoanen of groepen earne oan ferliend wurde. In foarbyld dêrfan is monumintesoarch: âlde moles moatte beholden wurde om't se by it lânskip fan Nederlân hearre.
De Paauw (Nauerna)
De Paauw is in mûne yn de buorskip Nauerna yn de gemeente Saanstêd (Noard-Hollân). De skiednis fan de oaljemûne giet werom op it 1669, doe't it wynbrief ôfjûn waard. Tsjin it ein fan de 19e iuw waard de mûne ôfbrutsen, mar de weropbou fan de mûne folge as himpkloppermûne yn 2016-2017. 'De Paauw' is de iennige himpklopper fan 'e wrâld.
Floyd Red Crow Westerman
Jonkheid en oplieding
Westerman waard yn 1936 berne yn it Lake Traverse Yndianereservaat, yn it noardeasten fan 'e Amerikaanske steat Súd-Dakota. Syn âlden hearden allebeide ta de Eastlike Dakota, in subgroep fan 'e Sû (Sioux). Syn bertenamme wie Floyd Westerman, mar doe't er folwoeksen wie, naam er de Ingelske oersetting fan syn Yndiaanske namme Káŋǧi Duta, Red Crow, oan as syn middelnamme.
Karriêre
Westerman syn aardichheid oan aktearjen kaam fuort út syn sjongkarriêre, mei't in protte sjongers har oan dy oerstap weagen. Sels makke er syn debút yn 'e film Renegades, út 1989, as "Red Crow", de Lakota-heit fan haadpersoan Hank Storm, spile troch Lou Diamond Phillips. By in breder Amerikaansk en in ynternasjonaal publyk krige er bekendheid, alteast fan gesicht, yn 'e rol fan it opperhaad Ten Bears, yn Kevin Costner syn mei in Oscar foar Bêste Film bekroande masterwurk Dances with Wolves, út 1990. Oare bekende films dêr't er yn spile, wiene en Grey Owl (1999) en Hidalgo (2004).
Krústsjerke (Coevorden)
De Krústsjerke of de Grutte Tsjerke oan de Kerkstraat yn Coevorden, Drinte, is de stedstsjerke fan de herfoarme PKN-gemeente Coevorden.
Oargel
It oargel fan de Krústsjerke waard yn 1897-1898 boud troch Jan Proper út Kampen. Fan de 17e-iuwske foargonger fan Theodorus Faber bleau allinne de oargelkreake bewarre. It Faber-oargel waard ferkocht oan de Remonstrantske tsjerke fan Hoogeveen, mar it foldie dêr net en waard dêr al gaueftich ferfongen en trochferkocht. Yn 1970 krige de firma Van den Berg en Wendt út Swol/Nimwegen de opdracht om it Proper-oargel hielendal te fernijen, mei behâld fan in tal registers en de oargelkas fan 1897. De oargelbouwers bouden in oargel fan 27 registers, ferdield oer haad- en boppewurk en pedaal. De yn de jierren 1950 wyt farve oargelkas waard yn it ramt fan de bou fan it nije ynstrumint yn de oarspronklike kleur werombrocht. Ek de oargelbalustrade ûndergyng in restauraasje.
Prairie Island Yndianereservaat
Skiednis
It Prairie Island Reservaat waard stifte yn 1889, mei grinzen dy't meitiid nochal wat feroaring ûndergien hawwe. Grutte dielen fan it reservaat giene ferlern doe't it Korps Sjeny fan it Amerikaanske Leger yn 1938 de saneamde Slûs en Daam Nr. 3 yn 'e rivier oanlei, dy't de befarheid fan 'e Boppe-Mississippy ferbetterje moast, mar dy't der teffens foar soarge dat grutte stikken lân derûnder strûpten troch de ferhege wetterstân. Yn 1973 waard de kearnsintrale fan Prairie Island fuortby it reservaat boud.
Ekonomy
De Prairie Island Yndianemienskip loek belangstelling troch syn beslút om tsjin betelling yn it reservaat radioaktyf ôffal yn stielene fetten boppegrûnsk op te slaan. Fierders driuwt de stamme op syn reservaatlân, dat bûten it Minnesotaanske steatsferbod op gokken falt, it Treasure Island Resort & Casino, oan 'e igge fan 'e Mississippy, benoarden Red Wing.
Red Wing (Minnesota)
Red Wing (útspr.: [ɹɛd wɪŋ]) is in stêd yn it súdeasten fan 'e Amerikaanske steat Minnesota, dy't bekend stiet om syn histoaryske arsjitektuer en de pittoreske natoer yn 'e omkriten. It is it haadplak fan Goodhue County, en leit oan 'e igge fan 'e rivier de Mississippy.
Achtste Alvestêdetocht
De Achtste Alvestêdetocht wie de achtste offisjele edysje fan 'e Alvestêdetocht op redens, dy't ferriden waard op 22 jannewaris 1942. Dizze reedriderstocht waard organisearre troch de Feriening De Fryske Alve Stêden. De winner wie Sietze de Groot, in 24-jierrige slachtersfeint út Weidum, mei in tiid fan 8 oeren en 44 minuten. De Achtste Alvestêdetocht wie de twadde fan 'e beide edysjes fan 'e Alvestêdetocht dy't plakfûnen ûnder de Dútske besetting fan Nederlân yn 'e Twadde Wrâldoarloch. It wie ek de trêde fan 'e iennichste rige ea fan trije Alvestêdetochten dy't jier oan jier ferriden waarden.
Wedstryd
Oan 'e wedstryd diene 970 reedriders mei. Under harren wie lykwols net Auke Adema fan Frjentsjer, dy't yn 1941 de winner en yn 1940 ien fan 'e winners west hie; hy wie krekt oan it opbetterjen fan in slepende sykte en miste sa syn kâns om 'e Alvestêdetocht trije kear op rige op syn namme te skriuwen. Hoewol't oare grutte nammen fan foarbye jierren wol meidiene, wie it in groep fan ûnbekenden dy't it earst trochkaam by de earste stimpelpost yn Snits: in Alberts út Weesp, in Van der Meer út Parregea en in Miedema út Huzum. In groepke fan favoriten besteande út Joop Bosman fan Breukelen, Cor Jongert fan Maarssen en Lo Geveke fan Ljouwert siet harren op 'e hakken.
Dubrovnik
19e en 20e iuw
Under de Twadde Wrâldoarloch waard Dubrovnik ûnderdiel fan 'e Unôfhinklike Steat Kroaasje, in fazalsteatsje fan nazy-Dútslân. Oant 8 septimber 1943 hie de stêd in Italjaanske besetting, en dêrnei in Dútsken-ien. Yn oktober 1944 waard Dubrovnik 'befrijd' troch de Joegoslavyske partizanen fan Tito, dy't mear as 300 boargers oppakten en dêrfan 53 sûnder foarm fan proses terjochtstelden. Dat barren waard bekend as it Bloedbad fan Daksa, ferneamd nei it lytse eilantsje dêr't it plakfûn. Ek neitiid holden de ferfolgings noch oan, dy't op 12 april 1947 in hichtepunt berikten mei de finzenname fan mear as 90 ynwenners fan Dubrovnik. Yn 'e Sosjalistyske Federative Republyk Joegoslaavje waard Dubrovnik yndield by de Sosjalistyske Republyk Kroaasje, ien fan 'e seis dielrepubliken.
Pedro Subercaseaux
Galery
Pedro Subercaseaux Errázuriz skildere yn 't foarste plak wurk mei in religieuze ynhâld en heldemotiven út de skiednis fan Argentinië en Sily.
Spoarweimaatskippij
In spoarweimaatskippij, spoarmaatskippij of spoarwei-ûndernimming is in bedriuw dat reizgers en/of fracht ferfiert oer it spoar. Sa'n ûndernimming besit en brûkt treinen en spoarwegen. Yn 'e measte Jeropeeske lannen waarden de earste spoarwegen yn 'e njoggentjinde iuw oanlein, beheard en eksploitearre troch private spoarweimaatskippijen. Letter waarden dy bedriuwen nasjonalisearre ta in oerheidstsjinst. Sadwaande hiene de measte Jeropeeske lannen fan 'e ein fan 'e njoggentjinde iuw oant fier yn 'e twadde helte fan 'e tweintichste iuw in nasjonale spoarweimaatskippij.
Yn 'e 1990-er jierren besleat de Jeropeeske Uny om it Jeropeeske spoarnetwurk iepen te stellen foar eltse spoarweimaatskippij dy't oan 'e wetlike easken foldie. Per 29 july 1991 waard dêrta de Rjochtline 91/440 fan krêft. Om in lykweardige behanneling fan alle spoarweimaatskippijen te garandearjen waard dêrmei in skieding oplein tusken spoarweiferfier en spoarweibehear. De grutte nasjonale spoarweimaatskippijen (lykas yn Nederlân de NS) waarden dêrta opspjalten (yn Nederlân yn 'e NS as ferfierder en it nije ProRail as behearder). Fierders wiene de lidsteaten fan 'e Jeropeeske Uny as gefolch fan deselde rjochtline ek twongen om 'e nasjonale spoarweimaatskippijen te privatisearjen, sadat se net mear ûnderdiel fan 'e oerheid foarmje soene.
Jessica Mendels
Libben en karriêre
Op 28 maaie 2011 troude Mendels mei har freon Paul Blom, mei wa't se al sûnt 2005 in relaasje hie. Mei him hat hja neitiid in dochter krigen. Sûnt 2013 docht Mendels de presintaasje fan RTL Vakantie Magazine, en sûnt 2014 ek dy fan 'e kwis LETRZ.
Rûchpoathinnen
Taksonomy
De 19 soarten binne ferdield oer 9 skaaien:
Winchester Repeating Arms Company
Oprjochting
De haadwapensmid fan Volcanic, Benjamin Tyler Henry, dy't mei oergien wie nei it nije bedriuw, ûntwikkele neitiid op basis fan earder wurk fan Smith foar Volcanic it .44 Henry-patroan. Hy hie ek it tafersjoch oer it folslein op 'e nij besjen fan it ûntwerp fan it Volcanic-gewear, dat inkeld de algemiene foarm fan it efterladend meganisme en it buisfoarmige magazyn behold. Sa ûntstie it Henry-gewear, dat yn 1860 troch de New Haven Arms Company op 'e merk brocht waard. It waard yn 'e Amerikaanske Boargeroarloch (1861-1865) yn oansjenlike oantallen brûkt troch beskate ienheden fan it (Noardlike) Leger fan de Uny. Nei ôfrin fan 'e boargeroarloch besocht Henry, dy't lulk wie oer wat er seach as in te lege fergoeding fan syn tsjinsten, it Steatskongres fan Connecticut safier te krijen dat it eigendom fan 'e New Haven Arms Company oan him oerdroegen waard. Winchester, dy't op dat stuit yn Jeropa wie, hastige him werom nei hûs om dat foar te kommen. Hy neamde de New Haven Arms Company om ta de Winchester Repeating Arms Company.
Nije súksessen
Under de Earste Wrâldoarloch wie de Winchester Repeating Arms Company in wichtige produsint fan 'e .303 Pattern 1914 Lee Enfield, it standertgewear dat brûkt waard troch it Britske Leger, en fan de M1917 Enfield, dy't yn gebrûk wie by it Amerikaanske Leger. John Browning wurke yn dy tiid wer yn it Winchester-fabryk yn New Haven, dêr't er yn gearwurking mei de Winchester-wapensmidden ek it úteinlike ûntwerp foltôge fan it M1918 Browning Automatysk Gewear, in mitrailleur. Fan dat wapen, wêrfan't it oktroai yn besit wie fan Colt's Manufacturing Company, waarden ûnder de oarloch likernôch 27.000 eksimplaren troch yn it Winchester-fabryk produsearre.
Belegering
Beskriuwing
In belegering begjint oer it algemien as in leger dat fijannich gebiet oan it feroverjen is, op in stêd of fêsting stjit dy't net maklik ynnommen wurde kin en wêrfan't it garnizoen wegeret en jou him oer. Men seit dan dat de belegerders 'belis slane' foar dy stêd of fêsting. Dat wol sizze dat se harren eigen, faak provisoaryske fêstingwurken oanlizze, de saneamde sirkumfallaasje, yn in sirkel om it belegere plak hinne. Dat kin fansels allinnich in sletten sirkel wêze as it belegere plak yn it binnenlân leit. Havenstêden binne notoir dreech te belegerjen om't de belegerders dan ek oer in marine beskikke moatte dy't de tagong oer see ôfslute kin. Yn 'e Aldheid en de Midsiuwen makke de belegeringsmacht foar it belis gebrûk fan saneamde belegeringswapens, lykas in stoarmraam (om 'e poarte yn te bûkjen), in blijde of in grutte kattepûl. Sûnt de fyftjinde iuw makket men ynstee gebrûk fan artillery.
Something Borrowed (koart ferhaal)
Ynhâld
De wietsproeide houliksgasten spatte alle kanten út, mar wat wichtiger is: streamend wetter lit magyske enerzjy fuortrinne. Dêrtroch ferliest de breid har falske uterlik, en sjocht Billy dat er op it punt stie om Jenny Greenteeth te tútsjen, in hege Sidhe fan it Winterhôf fan 'e ierdgeasten. Dat is in trewant fan 'e Frouwe fan 'e Winter, Maeve, mei wa't Harry en de Alpha's it in pear jier earder ris oan 'e stôk hân hawwe (sjoch: Summer Knight). As Jenny Greenteeth in wraam op him docht, wit Billy op 'e tiid fuort te kommen. Dêrnei makket se lykwols skonken yn 'e rjochting fan it parkearterrein, dêr't Murphy mei de warleaze Georgia yn 'e auto wachtet. Harry en Billy sette de efterfolging yn, mar as se by de auto oankomme, leit dy al op syn kant sûnder dat der ien yn sit. Se folgje in spoar fan ferneatiging nei in feesttinte ta, dêr't Jenny Greenteeth op dat eigenste stuit Murphy besiket te ferdrinken yn in grut komfol fruchtepunch. Harry triuwt har by de bewusteleas rekke Murphy wie, mar rekket dan sels yn 'e swierrichheden. As Jenny Greenteeth him mei it gesicht yn 'e punchkom triuwt, freget er him ôf oft er sa einigje sil.
Ferdrach fan Meerssen
300px|thumb|Ferpartsjen fan it Middenryk, dat by it Ferdrach fan Ferdun foarme wie It Ferdrach fan Meerssen, ree op 8 augustus 870, wie in ferdrach oer it ferdielen fan it keninkryk fan Lotarius II, Loataringen, troch syn omkes Loadewyk de Dútser fan East-Frânsje en Karel de Keale fan West-Frânsje, de twa oerlibjende soannen fan keizer Loadewyk de Fromme. It ferdrach is neamd nei it plakje Meerssen by Maastricht yn de Nederlânske provinsje Limburch.
Nij-Amsterdam (Drinte)
Nij-Amsterdam (Nederlânsk en offisjeel: Nieuw-Amsterdam, Drintsk: Neij-Amsterdam) is in doarp yn de gemeente Emmen yn it súdeasten fan de provinsje Drinte (Nederlân).
It doarp Veenoord leit deun tsjin Nieuw-Amsterdam oan - feitlik is it ien gehiel, Nieuw-Amsterdam - Veenoord. Dat in part in oare namme hat komt trochdat it foar de gemeentlike weryndieling fan Drinte yn in oare gemeente lei, yn Sleen. Nieuw-Amsterdam - Veenoord is in twillingdoarp. Sûnt 1 jannewaris 1998, hearre beide doarpen by de gemeente Emmen.
Sint-Martinustsjerke (Burgum)
Skiednis
It ûntstean fan in katolike parochy yn Burgum is nau ferbûn mei it krewearjen fan de Fransiskaanske pater Edward Doesburg (1913-1999). De pater wenne yn de Twadde Wrâldkriich yn it Drachtster Karmelkleaster en fan dêr út fersoarge pater Doesburg de geastlike bystân fan de yn de diaspora wenjende katoliken yn de Wâlden. Doe't it kleaster troch de Grüne Polizei foardere waard, moast pater Doesburg ferhûzje en hy sette him yn Burgum nei wenjen. Yn it protestanske bolwurk dat Burgum wie wennen doe mar twa katolike húshâldings, mar it tal katoliken naam yn 1944 hurd ta nei it kommen fan evakuees út it suden fan it lân. Foar it opdragen fan de mis mocht pater Doesburg ynearsten de Krústsjerke brûke, letter waard yn de pleats fan de widdo Baukje Oser-Blom oan de Noardersingel in kapel ynrjochte.
Gustav Wagner
Nasjonaalsosjalistyske karriêre
Foar syn prestaasjes yn Sobibór joech Heinrich Himmler Wagner it Izeren Krús. Himmler omskreau Wagner as ien fan de meast fertsjinstlike manlju fan de Aktion Reinhardt. Foar de finzenen wie Wagner in sadist, dy't ek oaren ta tamtearjen en moardzjen oansette. Ien dy't it oerlibbe sei dat Wagner nea nei it middeisiten gyng, sûnder earst immen dea te dwaan. Gustav Wagner krige dan ek in rige bynammen, lykas 'it bist fan Sobibór', de 'slachter', de 'laitsjende deadsingel' en welfel (jiddysk foar wolf). Nei de opstân fan Sobibór op 14 oktober 1943 krige er it befel it kamp te sluten. Hy waard nei Itaalje stjoerd, dêr't er ek it sines bydroech oan de Endlösung. Tsjin it ein fan de Twadde Wrâldkriich siet er yn Jûgoslaavje. De Amerikanen pakten Wagner op, mar hy wist út te naaien.
Fykology
Fierders omfiemet de fykology ek de stúdzje fan prokaryoatyske libbensfoarmen, lykas blauwieren (of syanobaktearjes). In stikmannich fan sokke mikroskopysk lytse algesoarten meitsje as symbionten ûnderdiel út fan koarstmoassen. Sadwaande bestiet der in beskate oerlaping tusken de fjilden fan 'e fykology en de lichenology, de stúdzje fan koarstmoassen.
Blomkoalkwabeftigen
De blomkoalkwabeftigen (Latynske namme: Rhizostomae of Rhizostomeae) foarmje in skift fan 'e stamme fan 'e netteldieren (Cnidaria), de klasse fan 'e skiifkwabben (Scyphozoa) en de ûnderklasse fan 'e echte skiifkwabben (Discomedusae). Dizze groep kwabben hat gjin tentakels oan 'e râne fan 'e klokfoarm sitten, mar ynstee acht sterk fertûke mûlearms dy't tarist binne mei tige lytse mûliepeninkjes dêr't iten troch nei binnen ta sûgd wurde kin. (Dit yn tsjinstelling ta oare skiifkwabben, dy't mar fjouwer fan sokke mûlearms hawwe.) Tichter nei de eigentlike mûle ta, dy't sintraal oan 'e ûnderside fan 'e klokfoarm sit, rane de acht earms gear ta ien struktuer.
Isabella Yndianereservaat
Ekonomy en foarsjennings
Mei't federaal reservaatlân net ûnder de steatswetjouwing fan Michigan falt, jildt yn it reservaat ek it steatsferbod op it organisearjen fan kânsspullen net. Om dêrfan te profitearjen hawwe de Odjibwe fan Isabella twa kasino's op harren lân boud. It earste, it Soaring Eagle Casino & Resort, yn Mount Pleasant, sette yn 1998 útein. Op âldjiersdei 2007 waard dêropta yn Standish it lytsere Saganing Eagles Landing Casino iepene. Behalven ynfrastruktuer foar gokken omfetsje de kasino's ek oare fasiliteiten; sa hat it Soaring Eagle Casino & Resort in konsertseal mei 3.200 sitplakken, dy't de op fiif nei grutste yn syn soarte is yn 'e steat Michigan.
Maria Emma Gray
Libben en karriêre
Gray ûnderstipe har twadde man, dy't in foaroansteand soölooch en konservator fan 'e Soölogyske Ofdieling fan it Britsk Museum wie, tige by syn wurk, yn 't bysûnder troch faak de yllustraasjes foar syn wittenskiplike publikaasjes te leverjen. Sels wie se ek aktyf as biologe, wêrby't se har benammen talei op 'e stúdzje fan skelpen (konkology) en de stúdzje fan algen (fykology). Tusken 1842 en 1874 publisearre se op dat mêd fiif boekdielen mei etsen en beskriuwings, ûnder de titel Figures of Molluscan Animals for the Use of Students.
Robert E. Howard
Iere jierren
Oare iere ûnderfinings fan Howard hiene ek ynfloed op syn lettere skriuwerskip. Hoewol't er goed leare koe en hold fan lêzen, fûn er skoalle eat dat him beheinde en fette er al jong in haat op foar it hearrich wêze moatten oan oare minsken. Ferskate foarfallen wêrby't er narders oan it wurk seach of fan him ôfsloech, makken him dúdlik dat kwea rûnombywêzich wie en wat de wearde wie fan fysike krêft en geweld. As dokterssoan seach er faak it resultaat fan geweld mank folwoeksenen en ek fan ûngemakken op boerespultsjes en yn 'e oaljefjilden. Ferhalen út 'e earste hân oer sjitpartijen, fetes, oerfallen troch Yndianen en gefallen fan lynchen soene letter allegearre yn syn proaza bedarje. Wat sport oanbelange, wie de jonge Howard benammen in fan fan boksen, dat doedestiden yn 'e Feriene Steaten fierwei de populêrste sport wie, mei in folle gruttere ynfloed as tsjintwurdich.
Conan de Barbaar
Howard hie de namme "Conan" earder brûkt foar in Gaelyske plonderder yn in earderlibbenferhaal. Dat hied er yn oktober 1931 foltôge, wêrnei't it yn juny 1932 yn Strange Tales ferskynde. Hoewol't dat personaazje ek flokte by in god dy't fan Crom hiet, wie dat de iennichste oerienkomst mei it folle bekendere lettere personaazje mei deselde namme.
Nei't er fan syn reis thúskommen wie, kombinearre Howard syn ideeën oer Cimmeria en Conan en ûntwikkele dy fierder. Hy betocht in nije wrâld, it Hyboarysk Tiidrek, dat er omskreau as in (pseudo-)histoaryske perioade yn 'e ûntwikkeling fan 'e wrâld en dat er ûnder of foarôfgeande oan 'e Lêste Iistiid pleatste. Hy befolke it Hyboarysk Tiidrek mei in breed ferskaat oan keninkriken, folken, meunsters en magy. Hoewol't Howard in grutte leafde hie foar it skriuwen fan histoaryske fiksje, naam it ûndersyk dat nedich wie om ta in beskate histoaryske akkuratens te kommen, tefolle tiid yn beslach om it te dwaan en himsels tagelyk noch ûnderhâlde te kinnen. Troch it Hyboarysk Tiidrek, mei syn grutte tal ûnderskate eftergrûnen dy't er basearre op echte plakken en echte histoaryske tiidrekken, koed er pseudo-histoaryske fiksje skriuwe sûnder him om 'e akkuratens fan 'e details te bekroadzjen.
It liket derop dat Howard tsjin 'e ein fan 1934 syn belangstelling foar Conan begûn te ferliezen. Yn elts gefal krige er in groeiende oanstriid om westernferhalen te skriuwen. Hy sette útein mei, mar makke nea ôf, in Conan-ferhaal mei as titel Wolves Beyond the Border. It wie it iennichste Conan-ferhaal dêr't Conan sels net yn foarkomt, en dat in útsprutsen Noardamerikaanske setting hat. Syn folgjende ferhaal wie basearre op ûnfoltôge earder materiaal en waard Beyond the Black River, dat net inkeld in oare, mar lyksa Noardamerikaansk-eftige setting hie, mar ek it iennichste wie dêr't gjin romantyk yn foarkomt. Opfallend oan dat ferhaal wie fierders dat Conan-en-dy op syn bêsten in pyrrusoerwinning behelje, eat dat tige seldsum wie yn ferhalen dy't yn pulpbledsjes ferskynden. Dêr wer efteroan kaam in oar eksperiminteel Conan-ferhaal, The Black Stranger, mei in selde soarte fan setting. Dat ferhaal waard lykwols ôfwiisd troch Weird Tales, wat seldsum wie foar de lettere Conan-ferhalen. Oanslutend skreau Howard The Man-Eaters of Zamboula, dat him better oan it ikere stramyn fan in pulpferhaal hold, en dat sûnder swierrichheden troch Weird Tales akseptearre waard, al waard de titel feroare yn Shadows of Zamboula. Dêrnei soe Howard noch ien Conan-ferhaal skriuwe: Red Nails, wêryn't ynfloeden út syn eigen libben en syn miening oer beskaving werom te finen binne.
Nije ôfsetmooglikheden
Yn reäksje op it oantrúnjen fan Kline besocht Howard detektiveferhalen te skriuwen, dêr't er it personaazje fan resjersjeur Steve Harrison foar betocht. Mar hy hie in grouwéligen hekel oan it lêzen fan sokke ferhalen en it ûntbriek him ek oan nocht om se te skriuwen. Dat it wie net te mijen dat der boppenatuerlike eleminten yn 'e ferhalen sloepen, dy't se dreech te ferkeapjen makken oan pulpbledsjes foar 'gewoane' detektiveferhalen. Wol waarden der guons publisearre yn Strange Detective Stories.
Novalyne Price
Mei't se har relaasje mei Howard net as in eksklusiven-ien beskôge, begûn Price ek út te gean mei ien fan Howard syn freonen, Truett Vinson. Howard ûntdiek dat by tafal doe't hy en Vinson tegearre in wike nei Meksiko wiene. (Dy reis en syn ûntdekking ynspirearren Howard ta it skriuwen fan syn lêste Conan-ferhaal Red Nails.) De bân tusken Howard en Price rekke troch dy gong fan saken net te ferhelpen skea op. Nettsjinsteande dat giene se as freonen mei-inoar om oant yn maaie 1936, likernôch in moanne foar Howard syn dea, doe't Price Cross Plains ferliet foar in stúdzje oan 'e Steatsuniversiteit fan Louisiana. Hja seagen inoar nea wer.
Oer Butch Gorman en Brent Kirby
Koarte ferhalen oer de privee-detektives Butch Gorman en Brent Kirby.
Oer Kull fan Atlantis
Koarte ferhalen oer Kull fan Atlantis, in kening fan Valusia yn it Tuerysk Tiidrek (tûzenen jierren foàr it Hyboarysk Tiidrek fan Conan).
Oer John Kirowan
Koarte ferhalen oer de aventoersman John Kirowan. (Dizze ferhalen hearre ta de Cthulhu Mythos, in mienskiplike optochte wrâld fan in stikmannich skriuwers dy't in kreaasje wie fan Howard syn freon H.P. Lovecraft.)
Voronezj
Skiednis
Yn it midden fan de 17e iuw ferlear Voronezj it militêre belang foar de ferdigening fan it ryk om't de grins fan it tsaristyske Ruslân fierder nei it suden ferskode. Voronezj wie yn dy tiid al it grutste hannelssintrum fan it Russyske Swarte-Seegebiet. Mei de stifting fan in skipmakkerij yn 1696 troch Peter de Grutte waard yn Voronezj in begjin makke oan de opbou fan de Asov-float, dy't de oermastering fan Asov op de Ottomanen mooglik makke. Foar de stêd betsjutte de werf in útwreiding fan in grut tal nije fabriken.
Voronezj is hjoed-de-dei in belangryk sintrum fan yndustry, wittenskip en kultuer. De befolking fan de stêd naam troch nije ynwenners mar ek troch weryndieling ta oant oer de miljoen; de agglomeraasje Voronezj telt lykwols mear as 1,3 miljoen minsken. De stêd is boppedat in studintestêd mei meardere hegeskoallen en sân universiteiten.
Frank Williams (Formule 1)
Karriêre
Yn 1977 rjochte Williams tegearre mei Patrick Head it hjoeddeistige Williams Formule 1 team op. It waard ien fan de meast suksesfolle teams yn de Formule 1 mei sân wrâldtitels by de riders en njoggen titels by de konstrukteurs. Spitigernôch koe it team ek djiptepunten, lykas it deadlik ûngelok fan Ayrton Senna yn 1994, dêr't Williams him foar ferantwurdzje moast foar in Italjaanske rjochtbank en úteinlik nei in pear jier frijsprutsen waard fan alle skuld.
Betanië
Betanië (Hebriuwsk: בית עניה) is de namme fan twa ferskillende plakken yn it bibelske Palestina.
It Betanië oan de eastlike kant fan de Oliveberch sa'n 3 kilometer fan Jeruzalim (Jehannes 11:18) wie it plak fan Lazarus, Marije en Marta (Jehannes 11:1). It plak wurdt ferskillende kearen yn de Bibel neamd en Jezus ried op in ezel út Betanië nei de timpel yn Jeruzalim, troch de befolking wolkom hjitten as de kening fan Israel dy't har ferlosse soe. Ek bleau Jezus yn de nacht foar Palmpeaske yn it plak oernachtsjen. It wie ek it Betanië dêr't Simon de Melaatske wenne (Mattéus 26:6). Neffens Lukas 24:50 fûn by Betanië de himelfeart fan Kristus plak. Neffens de tsjerkfaar Hieronymus waard al tige betiid in tsjerke oer it grêf fan Lazarus boud. Yn de midsiuwen stie yn Betanië de troch keninginne Melisende en har suster Ioveta stifte abdij Betanië. Tsjintwurdich hjit it plak Al-Eizariya (Arabysk: العيزرية). De Arabyske namme is in ferbastering fan it Grykske Lazarion ("Plak fan Lazarus").
Gerrit Schimmelpenninck
Wurkpaad
Schimmelpenninck syn wurkpaad begûn as sakeman by it hannels- en bankiershûs "Staphorst" yn Amsterdam, dêr't er dielhawwer waard fan 1818 - 1827. Yn 1824 waard er direkteur fan de Nederlandse Handelmaatschappij en yn 1827 sels foarsitter, oant er fan 1834 oant 1836 Sekretaris fan Steat waard. Yn 1832 waard Schimmelpennick lid fan de Ried fan Steat yn bûtengewoane tsjinst en 1834 waard er adele mei de titel fan greve by earstberte. Yn 1836 krige er in sit yn de Earste Keamer fan de Steaten-Generaal (oant 1849), waard minister fan steat (foar it libben) en 1837 waard er dêrnjonken bûtengewoan gesant en folmachtich minister yn Sint-Petersburch (1837 - 1840). By de ynhuldiging fan Kening Willem II droech er rykskroan op in kessen. Dêrnei hat er in stikmannich jierren sûnder amt west om in biografy oer syn heit skriuwe te kinnen om yn 1846 op 'en nij bûtengewoan gesant en folmachtich minister te wurden, ditkear yn Londen.
Dêrnei gie er oant 1852 wer oan 'e gong op syn âlde post yn Londen. Yn 1851 kaam er yn de gemeenterie fan Diepenheim en yn 1853 waard er foar in goed jier yn de Twadde Keamer fan de Steaten-Generaal keazen, nei in twadde stimming. It jier dêrnei wie er gjin gadingmakker en yn 1855 ferlear er de ferkiezings. Ein jierren 1850 wie er noch ficepresidint fan de algemiene gearkomst en Ried fan Kommissarissen fan de Nederlandsche Rhijnspoorweg-Maatschappij.
Blomkoalkwabben
De blomkoalkwabben (Latynske namme: Rhizostomatidae) foarmje in famylje fan 'e stamme fan 'e netteldieren (Cnidaria), de klasse fan 'e skiifkwabben (Scyphozoa), de ûnderklasse fan 'e echte skiifkwabben (Discomedusae), it skift fan 'e blomkoalkwabeftigen (Rhizostomae) en it ûnderskift fan 'e fingerkwabben (Daktyliophorae).
Neffens it World Register of Marine Species hearre ta dizze famylje 11 libbene soarten kwabben, ferdield oer fjouwer skaaien. In fyfde skaai, Simplicibrachia is bekend fan fossilen dy't fûn binne te Monte Bolca, yn Itaalje.
Zijlstra's Meubelfabryk
Yn 2014 hold Museum De Jouwer in tentoanstelling Frysk Design mei Poly-Z meubels fan Zijlstra en stuollen fan de Jouster meubelfabryk 'Van der Veer'.
Cold Days (roman)
Cold Days is in roman fan it fantasysjenre, skreaun troch de Amerikaanske auteur Jim Butcher. De titel betsjut "Kâlde Dagen", mar it is in wurdboarterij, mei't it yn it Ingelsk krekt klinkt as cold daze, "ferdôving fan kjeld". It boek, dat skreaun is yn it ik-perspektyf, foarmet it fjirtjinde diel fan 'e romansearje The Dresden Files, dy't ta it subsjenre fan 'e urban fantasy heart. It folget as sadanich op Ghost Story. Yn Cold Days makket Harry Dresden, tsjoender en privee-detektive te Chicago, nei syn weropstanning út 'e dea foar it earst syn opwachting yn it Winterhôf fan 'e ierdgeasten as de nije Winterridder. Cold Days waard yn 2012 publisearre troch de New Yorkske útjouwerij Roc Books.
Ynhâld
De moarnsdage is al oan 'e loft as Harry-en-dy op 'e Water Beetle weromfarre nei Chicago. Dat betsjut dat de lockdown fan it Nevernever opheft is, wat bewiisd wurdt troch it feit dat se ûnderweis oanfallen wurde troch de Readkap en guon fan syn trewanten op jetskys. Harry wit de oanfal op slûchslimme wize ôf te slaan. Neitiid wurdt er yn Chicago oansprutsen troch Fix, syn wjergader fan it Simmerhôf fan 'e ierdgeasten: de Simmerridder. Fix wie foarhinne Harry syn freon (sjoch: Summer Knight en Proven Guilty), mar no is er derfan oertsjûge rekke dat Harry ta it kwea ferfallen is. Hy jout him oant de middeisoere om Chicago te ferlitten, oars sil er mei Harry ôfweve. Dat is in komplikaasje dy't Harry der krekt net by hawwe kin. Gjin hier op syn holle dy't deroer prakkesearret om him út 'syn eigen' stêd weijeie te litten, mar hy wol ek út noch yn net mei syn freon Fix slaande deilis reitsje.
Cat Sith komt werom mei it boadskip dat Lily mei Harry prate wol yn 'e Botanyske Tún fan Chicago. Harry bejout him dêrhinne en treft net inkeld har dêre, mar ek Maeve, de Winterfrouwe. Lily en Maeve miene dat Mab ûnder ynfloed fan in macht fan bûten kommen is, dy't se oantsjutte as 'de Fijân', en dat sy efter de oanfal op Demonreach sit. Se freegje Harry har tsjin te hâlden, mei't hy de iennichste is dy't dat kin. Mab is nammentlik ûnkwetsber foar hast alle oanfallen, mar net foar de macht fan 'e winter, dêr't se Harry mei bejeftige hat, om't dat har eigen macht is. Mei oare wurden de beide frouwen wolle dat Harry as harren slûpmoardner fanwegen komt. As Harry freget wêrom't Titania, de Simmerkeninginne, net yngrypt, fertelt Lily dat dy dat om in ûnbegryplike reden wegeret te dwaan. Harry beseft dat Mab tsjinholden wurde moat as it wier is wat Lily en Maeve leauwe, mar hy is der net folslein fan oertsjûge dat dat sa is. As er harren dêroer ûnderstiet, seit Maeve planút dat se ûnomstjitlik bewiis hat dat it wier is. Om't ierdgeasten net lige kinne, is Harry bang dat er it tsjin Mab opnimme moatte sil. Lily ûnthjit him dat se derfoar soargje sil dat er gjin lêst mear fan Fix hawwe sil, en Maeve ûnthjit him dat se har trewanten in oanfal op Harry útfiere litte sil sadat Mab net erchtinkend wurdt.
Se geane nei Molly har appartemint, dêr't Waldo Butters Harry syn wûnen hechtet. Hy hellet him mei it pinset ferskate lytse izerne fiskheakjes út 'e hûd, wêrnei't Harry him daliks in stik better fielt. Butters warskôget him dat it him taliket dat Harry as Winterridder noch altyd like kwetsber is as oars, en dat de macht dêr't Mab him mei bejeftige hat inkeld syn pinegrins ferhege hat, sadat er gjin lêst hat fan oprûne ferwûnings. As Harry net foarsichtich is, kin er himsels sa wol út 'e ljochten helpe. Neitiid hat Harry in ûnderhâld mei Murphy, dy't him ferteld dat se Ace yn 'e rekken hold, dy't op 'e loer lei by Thomas syn appartemintekompleks, en dy't se sadwaande folge wie nei de botanyske tún. Se bepraat Harry om Bob mei skedel en al werom te jaan oan Butters. Ek fertelt se him dat se de soarch foar de beide swurden fan 'e Ridders fan it Krús, dy't Harry op 'e noed hie, oernommen hat.
Wylst Molly en Mouse efterom slûpe om Butters, Andi, Justine en Mac te befrijen, soarget Harry foar in ôfliedingsmaneuver troch mei in protte bombaarje de foardoar yn te traapjen. Der is in koarte konfrontaasje mei de Readkap en syn trewanten, wêrby't de Readkap Harry yn it ankel sjit mei in pylkje út in blaaspiip. Ear't Harry en syn freonen troch de efterdoar fan rutens spylje kinne, wurdt it pakhûs opblaasd, wêrby't se yn it kâlde wetter fan 'e Michiganmar bedarje ûnder it fluch sinkende efterste diel fan it pakhûs. Harry brûkt syn krêft as Winterridder lykwols om it wetter befrieze te litten, sadat it iis it gebou omheech út it wetter tilt en tagelyk himsels en syn freonen fan 'e ferdrinkingsdea rêdt. Neitiid wol it wûntsje fan it pylkje dêr't de Readkap him mei rekke hat, mar net tichtgean, en bliedt oanhâldend. Harry lost it op troch in drukferbân ta te passen. Hy hat sa stadichoan skjin syn nocht fan 'e Readkap, en ek fan Ace, dy't er derfan fertinkt ferantwurdlik te wêzen foar it opblazen fan it pakhûs.